মহান আল্লাহতায়ালা মু’মিনের জানমালের ক্রয়বিক্রয়ের চুক্তি এবং চুক্তি শেষে মহাসাফল্যর যে কথাটি বলেছেন, সেটি পেতে হলে মু’মিনের কাজ হলো আল্লাহর সাথে সম্পাদিত চুক্তিনামাকে পদে পদে মেনে চলা। এ চুক্তিনামা থেকেই মুমিন পায় জীবনের ভিশন এবং মিশন। তার সকল চেষ্টা-প্রচেষ্টা এবং তার বাঁচামরাও তখন মহান লক্ষ্য খুঁজে পায়। তখন বাঁচবার উদ্দেশ্য হয়, আল্লাহর দ্বীনের বিজয়। সে তখন নিজেকে পেশ করে তাঁর আনসার বা সাহায্যকারি রূপে। কিন্তু বাংলাদেশে ক’জনের চেতনায় রয়েছে আল্লাহর সাথে সে চুক্তির ধারণা? যে ব্যক্তি জীবনে একটি বারও পবিত্র কোরআনকে বুঝে পড়লো না, তার চেতনায় সে উপলদ্ধিটি আসবে কোত্থেকে? বাংলাদেশের মত দেশে কোন নেতা বা দলের পক্ষে লাঠি ধরার লোকের অভাব হয়না। অভাব হয় না ইসলামের বিপক্ষ শক্তির পক্ষে ভোটদান, অর্থদান ও প্রাণদানকারির। এমন কি সাম্রাজ্যবাদী কাফিরগণও অতীতে বাংলাদেশ থেকে প্রচুর যোদ্ধা পয়েছে। কবি কাজী নজরুল ইসলাম ও জেনারেল আতাউল গনি ওসমানিরাও ব্রিটিশ সাম্রাজ্যবাদীদের বাহিনীতে নাম লিখিয়েছেন এবং তাদের পক্ষে যুদ্ধে প্রাণদানে হাজির হয়েছেন। বাংলাদেশের ইতিহাসে তাদের মত ব্যক্তিদেরকেই সম্মানের আসন দেওয়া হয়েছে এবং পেশ করা হয়েছে অনুকরণীয় আদর্শ রূপে। এমন ব্যক্তিদের আদর্শ রূপে পেশ করায় সাম্রাজ্যবাদী স্বার্থের সমর্থক হওয়া বা তাদের বিজয়ে মেধা, শ্রম ও রক্তের বিনিয়োগ করা বাংলাদেশে আজ আর কোন অপরাধ নয়। তাই কলেজ-বিশ্ববিদ্যালয়ের অসংখ্য শিক্ষক, বহু লেখক ও বহু বুদ্ধিজীবী এনজিও গড়ে সাম্রাজ্যবাদী স্বার্থের বেতনভোগী সেবাদাসে পরিণত হয়েছে। অথচ আল্লাহর বিধানকে নর্দমায় ফেলা হলেও আল্লাহর দ্বীনের পক্ষে যুদ্ধ করা দূরে থাক, সেটির দাবী নিয়ে রাস্তায় নামার লোকও নাই। একারণেই তো বাংলাদেশে ইসলাম আজ পরাজিত। রাজনীতি কুক্ষিগত হয়েছে ইসলামের বিপক্ষ শক্তির হাতে। কথা হলো, মুসলমানদের কর্মের এমন দুর্গতি হলে কি তাদের ইজ্জত আবরু থাকে? জুটে কি আল্লাহর নেয়ামত?